**SUOMEN KASVATUKSEN JA KOULUTUKSEN**

**HISTORIAN SEURA RY**

TOIMINTASUUNNITELMA 1.1.2024–31.12.2024

Suomen kasvatuksen ja koulutuksen historian seura edistää kasvatuksen ja koulutuksen historian tutkimusta sekä tukee sen harrastusta Suomessa. Seura julkaisee *Kasvatus & Aika* -lehteä, *Koulu ja menneisyys* -vuosikirjaa sekä *ENSYklopedia*-sivustoa. Lisäksi seura tuottaa kasvatuksen historiaa käsitteleviä podcasteja sekä järjestää esitelmätilaisuuksia ja seminaareja.

*Toiminnan edistäminen*

Vuonna 2024 seuran toiminnan tavoitteena on aiempien vuosien tapaan edistää kasvatuksen historian tutkimusta ja harrastusta. Seura tarjoaa tutkijoille ja alan harrastajille mahdollisuuden julkaista kirjoituksiaan seuran kustantamissa julkaisuissa. Seura järjestää lisäksi kasvatuksen historian teemoja käsitteleviä tilaisuuksia, tarjoaa opastusta alan tutkijoille ja tekee kasvatuksen historiaa tunnetuksi suurelle yleisölle.

*Seuran jäsenyydet*

Seura on Suomen tiedekustantajien liiton sekä Tieteellisten seurain valtuuskunnan jäsen. Suomen kasvatuksen ja koulutuksen historian seura on yksi kasvatuksen historian ja filosofian verkoston taustaseuroista. Yhteistyö mainittujen tahojen kanssa jatkuu aiempaan tapaan vuoden 2024 aikana.

*Seuran tilaisuudet*

Kevät- ja syyskokousten lisäksi seura järjestää esitelmätilaisuuksia. Vuonna 2024 on tarkoitus järjestää esitelmätilaisuuksia Helsingin lisäksi muilla paikkakunnilla. Kun vuoden 2023 esitelmätilaisuuksissa esiintyivät väitöskirjatutkijat tai hiljattain väitelleet henkilöt, vuoden 2024 esitelmöitsijöiksi on valittu tutkijaportaiden seuraavilla tasoilla olevia henkilöitä. Osa tilaisuuksista toteutetaan etäyhteyksien välityksellä. Tilaisuuksien järjestämisessä pyrimme tekemään yhteistyötä paikallisten historiallisten yhdistysten kanssa.

*Toimikuntien työskentely*

Seuran toiminta organisoituu kolmen toimikunnan kautta. Näitä ovat kuukausiesityksistä ja seminaareista vastaava toimikunta, vuosikirjatoimikunta sekä kasvatuksen historian ENSYklopedia-julkaisualustan toimikunta. Hallituksen jäsenet vastaavat pääasiassa toimikuntien työskentelystä, mutta toimikuntien työhön osallistuu myös hallituksen ulkopuolisia henkilöitä.

*Julkaisutoiminta*

Seura julkaisee *Kasvatus & Aika* -lehteä. Vuoden 2024 aikana ilmestyy neljä numeroa. Vuonna 2024 seura julkaisee *Koulu ja menneisyys* -vuosikirjan sekä koulumuisteluita ENSYklopedia-sivustolla. ENSYklopediaa kehitetään lisäämällä sivustolle uusia aihealueita, kuten henkilökuvia ja valokuvia käsittelevät osastot. Seura kehittää podcasteja tukemaan julkaisutoimintaa ja lisäämään kasvatuksen historian tunnettavuutta suuren yleisön keskuudessa. Seuran hallitus seuraa kotisivujen ja seuran julkaisujen latausmääriä sekä kehittää kotisivujen käytettävyyttä.

*Talous*

Seuran talouden perustan muodostavat jäsenmaksutulot. Viime vuosina seuran talous on ollut erittäin tiukalla. Näin tulee olemaan myös toimintakaudella 2024. Seura saa Tieteellisten seurain valtuuskunnalta julkaisutukea *Kasvatus & Ajan* tekemiseen. Seura saa myös hieman tuloja painettujen vuosikirjojen myynnistä. Seuran menot koostuvat enimmäkseen *Kasvatus & Ajan* julkaisemisesta aiheutuvista kuluista.

*Jäsentiedotus*

Hallitus tiedottaa jäsenistölle seuran toiminnasta kotisivujen ja sähköisten jäsenkirjeiden avulla.